Ministrul Transporturilor Lucian Bode s-a deplasat vineri împreună cu reprezentanții administrației publice din Brașov, cărora li s-au alăturat și primarii din Râșnov și Cristian, pe șantierul lotului Râșnov - Cristian din Autostrada Comarnic - Braşov, pentru a verifica stadiul lucrărilor la fața locului.

"Sunt aici pe șantierul Autostrăzii Comarnic-Brașov, lotul 2 pe sectorul Predeal-Cristian unde lucrează o firmă românească. Mobilizarea antreprenorului este una foarte bună, lucru pe care l-am văzut și pe alte șantiere unde lucrează români", a subliniat șeful Transporturilor.

El a mai spus că este un lucru foarte bun că șantierele sunt deschise pentru că în acest fel poate fi stimulată economia.

"Infrastructura este un domeniu vital în aceste momente și de aceea cred că trebuie să ne aplecăm cu precădere asupra tuturor investițiilor atât de necesare. Antreprenorii trebuie să știe că suntem alături de ei și, pe cât posibil, încercăm să le rezolvăm solicitările. Sunt sigur că toți știți faptul că am depus toate eforturile ca în aceste momente tot transportul de marfă să nu fie afectat și aprovizionarea cu materialele necesare șantierelor să nu fie întreruptă. Pentru că suntem și în aproprierea DN1 vă spun că am ridicat și restricțiile de trafic pe acest sector. Deci, aveți toate pârghiile necesare să funcționați și să vă aprovizionați șantierele", a adăugat Lucian Bode.

Acesta a menționat că antreprenorul de pe lotul Râșnov - Cristian nu are probleme cu plățile din partea Companiei de Autostrăzi și că acesta este mobilizat și lucrează în două schimburi pentru a putea da în trafic, anul acesta, lotul de autostradă.

"Vremea vă permite să turnați asfalt și vă rog să mențineți ritmul de lucru. Problemele administrative, dacă mai sunt, vă rog să mi le aduceți la cunoștință pentru a le rezolva cât mai repede. Am încredere că vă respectați termenele și că românii vor putea utiliza acest sector de autostradă, în acest an", a spus ministrul Lucian Bode.

Contractul pentru proiectarea şi execuţia lotului 5 din autostrada Comarnic-Braşov, sector Râşnov – Cristian şi drum de legătură, lungime 6,3 km (autostrada) + 3,7 km (drum naţional la 4 benzi cu separator median) a fost semnat în toamna lui 2017 cu Asocierea Alpenside – Specialist Consulting, pentru suma de 118 milioane de lei.





loading...